33 साल में सेंसेक्स 60 गुना बढ़ा, निवेशकों की संख्या 11 करोड़ के पार
Indian Stock Market Growth Rate -  What Are Key Factors That Led To India Becoming The 5th Largest Stock Market? भारतीय स्टॉक मार्केट हाल ही में एक बार फिर फ्रांस को पछाड़कर दुनिया का पांचवां सबसे बड़ा स्टॉक मार्केट बन गया। अमेरिकी शॉर्ट सेलिंग फर्म हिंडनबर्ग की रिपोर्ट आने के बाद (24 जनवरी 2023) अडाणी समूह
भारतीय स्टॉक मार्केट हाल ही में एक बार फिर फ्रांस को पछाड़कर दुनिया का पांचवां सबसे बड़ा स्टॉक मार्केट बन गया। अमेरिकी शॉर्ट सेलिंग फर्म हिंडनबर्ग की रिपोर्ट आने के बाद (24 जनवरी 2023) अडाणी समूह के शेयरों में आई भारी बिकवाली की वजह से इसी साल जनवरी के दौरान यह खिसककर छठे स्थान पर चला गया था। लेकिन अडाणी समूह के शेयरों में आई रिकवरी और विदेशी निवेशकों की तरफ से की जा रही लिवाली के दम पर भारतीय शेयर बाजार अपने खोए हुए स्थान को फिर से हासिल करने में कामयाब रहा है।
1 से 3 लाख करोड़ की यात्रा
28 मई 2007 को भारतीय शेयर बाजार ने 1 ट्रिलियन (लाख करोड़) डॉलर यानी करीब 82 लाख करोड़ रुपए के मार्केट कैप को पहली बार हासिल किया था। लेकिन 2 लाख करोड़ डॉलर यानी 164 लाख करोड़ के मार्केट कैप को छूने में बाजार को अगले 10 साल तक इंतजार करना पड़ा।
आखिरकार, 16 मई 2017 को यह इंतजार खत्म हुआ, जबकि इसे 2 लाख करोड़ डॉलर से 3 लाख करोड़ डॉलर यानी 246 लाख करोड़ रुपए की यात्रा तय करने में महज 4 साल लगे। 24 मई 2021 को भारतीय शेयर बाजार ने 3 लाख करोड़ डॉलर के मार्केट कैप को पहली बार छुआ। इतना ही नहीं शेयर बाजार में निवेशकों की संख्या भी 11 करोड़ के पार निकलकर 11.44 करोड़ पर पहुंच गई है।
1990 को BSE सेंसेक्स ने पहली बार 1 हजार का स्तर छुआ
25 जुलाई 1990 को BSE सेंसेक्स ने पहली बार 1 हजार के स्तर को छुआ था। 1 हजार से 10 हजार तक आने में इसे तकरीबन 16 साल लगे (6 फरवरी 2006)। लेकिन 10 हजार से 60 हजार तक के सफर को केवल 15 साल में पूरा कर लिया।
अमेरिका से अब भी बहुत पीछे
वर्ल्ड फेडरेशन ऑफ एक्सचेंज के आंकड़ों के मुताबिक पिछले साल वर्ल्ड मार्केट कैप में अमेरिकी मार्केट की हिस्सेदारी लगभग 41% रही, जबकि भारत की हिस्सेदारी तकरीबन केवल 3% है। अमेरिका की 55% से भी अधिक आबादी वहां के शेयर बाजारों से जुड़ चुकी है, जबकि भारत में यह आंकड़ा भी महज 3% का है। लेकिन इसका मतलब यह भी है कि भारतीय शेयर बाजार में अभी काफी संभावनाएं बाकी हैं।
कंप्यूटर, मोबाइल से पहले स्टॉक मार्केट कैसे करता था काम?
कंप्यूटर के व्यापक उपयोग से पहले स्टॉक मार्केट में ट्रेडिंग मैनुअल प्रक्रिया के माध्यम से की जाती थी जिसे ‘ओपन आउटक्राई' कहा जाता था। इसमें स्टॉक खरीदने व बेचने के लिए ट्रेडर व ब्रोकर स्टॉक एक्सचेंज में इकट्ठा होते थे और फिजिकल बिडिंग में हिस्सा लेते थे, जिसमें एक आम बिडिंग प्रक्रिया की तरह ही यह तय होता था कि किस कंपनी का कितना शेयर किस भाव पर खरीदना या बेचना है।
बिडिंग प्रक्रिया में स्टॉक की कीमत और वॉल्यूम पर जो सहमति होती थी, उसका विवरण दर्ज कर लिया जाता था। साथ ही बायर्स और सेलर्स को सौदे को लेकर जरूरी प्रमाणपत्र दिए जाते थे। स्टॉक एक्सचेंज पर फिजिकल बिडिंग के जरिए होने वाले हर सौदे को सेंट्रलाइज्ड अकाउंट में स्टॉक के ऑनरशिप के हिसाब से अपडेट कर दिया जाता था। इस प्रक्रिया में ब्रोकर की अहम भूमिका होती थी, जो आपसी संवाद व विश्वास के आधार पर नेटवर्क का निर्माण करते थे। मैन्युअल होने की वजह से यह प्रक्रिया धीमी थी। इसमें त्रुटियों की गुंजाइश रहती थी।
प्रेमचंद रायचंद जैन को माना जाता है BSE का पुरोधा
प्रेमचंद रायचंद जैन को बॉम्बे स्टॉक मार्केट (BSE) का पुरोधा माना जाता है।ये नेटिव शेयर एंड स्टॉक ब्रोकर्स एसोसिएशन के संस्थापक सदस्य थे जो बाद में बॉम्बे स्टॉक मार्केट कहलाया। वे बॉम्बे के 'कॉटन किंग' कहे जाते थे।